open-index/open-wikipedia-markdown huggingface dataset:
ג'ורג'באץ

**ג'וּרְגֶ'בָאץ** (בקרואטית: **Đurđevac**) היא עיירה במחוז קופריבניצה–קריז'בצי , שבקרואטיה.

## היסטוריה
הכפר ג'וּרְגֶ'בָאץ מאוזכר לראשונה בכתובים במסמך רשמי מ-1267, מטעמו של בלה הרביעי, מלך הונגריה. בהמשך, במהלך המאה ה-15 התפתח היישוב והפך לעיר שוק מוקפת חומה ובמרכזה מצודה. לאחר כישלון המצור על וינה (1529) חלף צבאו הנסוג של סולימאן הראשון סולטאן האימפריה העות'מאנית באזור, המיט חורבן על יישובי הסביבה, אך נכשל בניסיונו לכבוש את מצודת ג'ורג'באץ. בהמשך, נשלט האזור על ידי האימפריה הרומית הקדושה וג'ורג'באץ הפכה ליישוב ספר ובאזור נערכו קרבות בין האוסטרים לעות'מאנים.

מעמדה של ג'ורג'באץ כיישוב ספר בוטל סופית ב-1871 עת נשלט האזור על ידי האימפריה האוסטרו-הונגרית. לאחר מלחמת העולם הראשונה נכללה העיירה בשטחי ממלכת יוגוסלביה. במהלך מלחמת העולם השנייה נמסר השטח לחזקת מדינת קרואטיה העצמאית בשלטון האוסטאשה ולאחריה נכללה בשטחי יוגוסלביה. לאחר התפרקות יוגוסלביה ומלחמת העצמאות של קרואטיה נכללה העיירה בשטחי קרואטיה.

## אוכלוסייה
בתקופה האוסטרו-הונגרית שגשגה העיירה וב-1910 נרשם שיא במספר התושבים אשר עמד על כ-12,000 נפשות. בתקופה המלוכה והרפובליקה היוגוסלבית נרשמה ירידה מתונה והדרגתית במספר התושבים אשר התפרשה לאורך 70 שנים. בין השנים 1921–1991 נרשמה ירידה בשיעור של 18 אחוזים במספר התושבים. לאחר הקמת קרואטיה נרשמה ירידה משמעותית במספר התושבים ובין השנים 1991–2021 נרשמה ירידה בשיעור של כ-21.8 אחוזים, מ-9,430 ל-7,378 נפשות. לפי נתוני הלשכה המרכזית לסטטיסטיקה של קרואטיה, כמות האוכלוסין שנרשמה ב-2021 היא הנמוכה ביותר מאז שנות ה-60 של המאה ה-19. מבחינת תמהיל אתני ב-2021: 95 אחוזים מהתושבים היו ממוצא קרואטי ו-2 אחוזים היו ממוצא סרבי.

## הקהילה היהודית
במחצית השנייה של המאה ה-19, לקראת ועם ביטול "אזור הספר" היגרו ליישוב משפחות מטרנסדנוביה, ובעיקר מאזור וספרם אשר בהונגריה. בראשית המאה ה-20 תועדה בעיירה קהילה יהודית בת כ-100 נפשות, אשר חלקם נסמכו הלכתית על קהילת וירוביטיצה. בני הקהילה היו בעלי מעמד כלכלי איתן, וחלקם נודעו כתעשיינים מובילים בקרואטיה, כגון בני משפחות בראון. הקהילה חרבה בשואה. בית קברות יהודי הוקם בעיירה ב-1860 ונכון ל-2025 שטחו המקורי לא ידוע. בית העלמין יושב על ידי בני רומה ונעשה שימוש משני במצבות לצורכי בנייה וריצוף. במועד זה אותרו שתי מצבות שנותרו בשטח, ועליהן כיתוב בעברית, גרמנית וסרבו-קרואטית. על אחת כתוב בעברית חלק מברכת כהנים.

בג'ורג'באץ נולדו או פעלו הינקו גוטליב - סופר, משורר, מסאי, מחזאי, עיתונאי, עורך ומתרגם; משפחת התעשיינים והנדבנים בראון:  (1845, וספרם−1937, ג'ורג'באץ), בניו:  (1877, ג'ורג'באץ−1943, אושוויץ),  (1879, ג'ורג'באץ−1943, אושוויץ), ובנו של שאנדור בראון: פרופסור בוריס בראון  (1920, ג'ורג'באץ−2018, זאגרב).

## קישורים חיצוניים

* 
* הקהילה היהודית בג'ורג'באץ, באתר המרכז לאמנות יהודית

## הערות שוליים

קטגוריה:קרואטיה: עיירות
ג'ורג'באץ
אלחנדרו רגו

**אלחנדרו רגו מורה** (בספרדית: **Alejandro Rego Mora**; נולד ב-11 ביוני 2003 בבילבאו שבספרד) הוא כדורגלן ספרדי המשחק בעמדת הקשר בקבוצת אתלטיק בילבאו מלה ליגה.

## קריירת מועדונים
רגו גדל במחלקות הנוער של אינדאוטקסו וסנטוטקסו, ובשנת 2017 הצטרף למחלקת הנוער של אתלטיק בילבאו. בשנת 2021 החל לשחק בקבוצות המילואים של אתלטיק בילבאו. ב-17 באוגוסט 2025 ערך את הופעת הבכורה שלו בקבוצה הראשונה של המועדון, בניצחון 3-2 על סביליה במסגרת המחזור הראשון בלה ליגה לעונת 2025/2026. ב-16 בספטמבר ערך את הופעת הבכורה שלו בליגת האלופות, בהפסד 2-0 לארסנל במסגרת שלב הליגה לעונת 2025/2026. ב-4 באוקטובר הבקיע את שער הבכורה שלו במועדון, בניצחון 2-1 על מיורקה במסגרת המחזור השמיני בליגה.

## קישורים חיצוניים

## הערות שוליים

קטגוריה:כדורגלנים ספרדים
קטגוריה:קשרי כדורגל ספרדים
קטגוריה:כדורגלני אתלטיק בילבאו
קטגוריה:ספרדים שנולדו ב-2003
הקהילה העברית של היטון פארק

**הקהילה העברית של היטון פארק** (באנגלית: **Heaton Park Hebrew Congregation**) הוא שמם של קהילה יהודית אורתודוקסית ובית כנסת הממוקמים במידלטון רוד, קרמפסול , מנצ'סטר, אנגליה שבממלכה המאוחדת. הקהילה נוסדה בשנת 1935 ומתפללת בנוסח אשכנז. בניית בית הכנסת הושלמה בשנת 1967.

באוקטובר 2025, במהלך תפילות יום הכיפורים, אירע פיגוע בבית הכנסת, בו נרצחו שניים ונפצעו שישה.

## קישורים חיצוניים
* 

## הערות שוליים

קטגוריה:יהדות בריטניה
קטגוריה:אנגליה: בתי כנסת
קטגוריה:מנצ'סטר: מבנים
רוק תעשייתי

**רוק תעשייתי** או **אינדסטריאל רוק** (באנגלית: **Industrial rock**) הוא ז'אנר מוזיקלי ופיוז'ן של מוזיקה תעשייתית ומוזיקת רוק, שהופיע לראשונה בסוף שנות ה-1970 ותחילת שנות ה-1980 בארצות הברית, הממלכה המאוחדת וגרמניה.

בין המוזיקאים מהז'אנרים ניתן למנות את Chrome , קילינג ג'וק, Swans, ביג בלאק , סקיני פאפי, Front 242 , Front Line Assembly , KMFDM  ו-Sister Machine Gun .

## אפיון
רוק תעשייתי מוגדר כפיוז'ן של מוזיקת רוק עם אלמנטים ממוזיקה תעשייתית, מוזיקה אלקטרונית ומוזיקה אוונגרדית. יצירות מהז'אנר מאופיינות בצלילים קשים וצורמים בשילוב ריפי גיטרה מעוותים ואגרסיביים עם מרקמים אלקטרוניים וטכניקות הפקה ניסיוניות.

## לקריאה נוספת

* Blush, Steven (2001). *American Hardcore: A Tribal History*. Los Angeles: Feral House.
* Chantler, Chris (2002). "Splitting heirs". *Terrorizer*, 96: 54–5.
* Connelly, Chris (2007). *Concrete, Bulletproof, Invisible + Fried: My Life as a Revolting Cock*. London: SAF Publishing.
* Irvin, Jim (2001). *The Mojo Collection: The greatest albums of all time*. Edinburgh: Canongate.
* Licht, Alan (2003). "Tunnel vision". *The Wire*, 233: 30–37.
* Mörat (1992). "Ye gods!" *Kerrang!*, 411: 12.
* Reynolds, Simon (2005). *Rip it up and start again: Postpunk 1978–1984.* London: Faber and Faber Limited.
* Reed, S. Alexander (2013). *Assimilate: A Critical History of Industrial Music*. Oxford University Press.
* Sharp, Chris (1999). "Atari Teenage Riot: 60 second wipe out". *The Wire*, 183: 48–49.
* Stud, B. & Stud, T. (June 20, 1987). "Heaven up here". *Melody Maker*: 26–27.
* Vale, Vivian; Juno, Andrea (1983). *RE/Search #6-#7: Industrial culture handbook*. San Francisco: RE/SEARCH PUBLICATIONS.


## קישורים חיצוניים

## הערות שוליים

קטגוריה:שנות ה-1970 במוזיקה
קטגוריה:שנות ה-1980 במוזיקה
קטגוריה:סגנונות רוק
סמואל שוורץ

**סמואל "סם" שוורץ** (באנגלית: **Sam Schwartz**) הוא שחיין יהודי-אמריקאי, אלוף המכביה השלוש עשרה (1989) במשחה ל-100 מטר חזה ואלוף ארצות הברית (1986) במשחה ל-200 מטר חזה.

## ביוגרפיה
שוורץ למד באוניברסיטת סטנפורד והתאמן ביחד עם פאבלו מוראלס. 

### 1984
באליפות ארצות הברית שנערכה בפורט לודרדייל, פלורידה בתחילת אוגוסט 1984 הוא סיים במקום חמישי במשחה ל-100 מטר חזה בתוצאה של 1:04.80 דקות ובמקום שביעי במשחה ל-200 מטר חזה בתוצאה של 2:23.27 דקות.

### 1985
באליפות ארצות הברית שנערכה במישן וייחו, קליפורניה בתחילת אוגוסט 1985 הוא סיים במקום רביעי במשחה ל-200 מטר חזה בתוצאה של 2:21.23 דקות ובמקום שישי במשחה ל-100 מטר חזה בתוצאה של 1:04.75 דקות.

### 1986
#### אלוף ארצות הברית
באליפות ארצות הברית שנערכה בסנטה קלרה, קליפורניה בתחילת אוגוסט 1986 הוא זכה במדליית זהב במשחה ל-200 מטר חזה בתוצאה של 2:19.29 דקות, לפני ברט בידל (2:19.73 דקות) וריץ' קורהמר (2:19.86 דקות). נוסף לכך, הוא סיים במקום רביעי במשחה ל-100 מטר חזה בתוצאה של 1:04.56 דקות, 2 מאיות השנייה איטי ממדליית ארד (1:04.54 דקות) בה זכה תום גנץ, ו-11 מאיות השנייה איטי (1:04.45 דקות) ממדליית זהב בה זכו בצוותא ברט בידל וריץ' קורהמר. 

### 1989
#### אלוף המכביה
בתחרויות השחייה של המכביה השלוש עשרה שנערכו ביולי 1989 זכה ב-3 מדליות, 2 זהב ו-1 כסף. מדליות זהב במשחה ל-100 מטר חזה בשיא מכביה חדש של 1:05.29 דקות, לפני מייקל גלסמן מארצות הברית (1:05.81 דקות) ושגיא שטיגמן מישראל (1:06.42 דקות) ובמשחה שליחים 4x100 מטר מעורב ביחד עם ג'וזף מיקסל, ג'פרי אברהמס ואנדרו גלר בשיא מכביה חדש של 3:51.43 דקות, לפני ישראל (3:53.93 דקות) וקנדה (4:07.64 דקות). מדליית כסף במשחה ל-200 מטר חזה בתוצאה של 2:24.39 דקות, אחרי סידני אפלבום מבלגיה שסיים במקום 11 באולימפיאדת סיאול וקבע שיא מכביה חדש של 2:22.01 דקות ולפני שגיא שטיגמן (2:26.17 דקות).

## קישורים חיצוניים

* סם שוורץ, באתר *intersportstats* 

קטגוריה:שחייני חזה
קטגוריה:שחיינים יהודים אמריקאים
קטגוריה:בוגרי אוניברסיטת סטנפורד
קטגוריה:אמריקאים שנולדו במאה ה-20
סידני אפלבום

**סידני אפלבום** (בהולנדית: **Sidney Appelboom**; נולד ב-24 בפברואר 1967), שחיין יהודי-בלגי, אלוף המכביה השלוש עשרה (1989) במשחה ל-200 מטר חזה שייצג את בלגיה במשחקים האולימפיים במשחה זה (סיאול 1988) וסיים במקום 11.

## ביוגרפיה
אפלבום התאמן בקבוצת מכבי אנטוורפן ובהמשך עבך לקבוצת סקאלדיס באנטוורפן. הוא למד כלכלה באוניברסיטת מישיגן, בארצות הברית.

### 1988
באולימפיאדת סיאול הוא סיים במקום 11 במשחה ל-200 מטר חזה בתוצאה של 2:18.08 דקות, בשלב המוקדמות הוא קבע שיא לאומי חדש של 2:18.02 דקות. נוסף לכך, הוא סיים במקום 33 במשחה ל-100 מטר חזה בתוצאה של 1:05.21 דקות ובמקום 33 במשחה ל-200 מטר מעורב אישי בתוצאה של 2:10.55 דקות.

### 1989
#### אלוף המכביה
בתחרויות השחייה של המכביה השלוש עשרה שנערכו ביולי 1989 זכה במדליית זהב במשחה ל-200 מטר חזה בשיא מכביה חדש של 2:22.01 דקות, לפני סמואל שוורץ ארצות הברית (2:24.39 דקות) ושגיא שטיגמן מישראל (2:26.17 דקות).

לאחר קריירת השחייה המקצועית שלו, הוא פתח בית מכירות פומביות וגם עבד כפרשן שחייה עבור VRT-Flemish Radio and Television Broadcasting Organisation בתחרויות שחייה בינלאומיות.

## קישורים חיצוניים

* 

## הערות שוליים

קטגוריה:שחייני חזה
קטגוריה:שחיינים יהודים
קטגוריה:שחיינים בלגים
קטגוריה:שחיינים באולימפיאדת סיאול (1988)
קטגוריה:בלגים שנולדו ב-1967
פונקציית הייצור של קוב-דאגלס

ממוזער|330x330 פיקסלים|תצוגה גרפית של פונקציית קוב-דאגלס על צירים
שמאל|ממוזער|300x300 פיקסלים|פונקציית ייצור קוב-דאגלס עם שני קלטים
בכלכלה ובאקונומטריקה, **פונקציית הייצור של קוב-דאגלס** היא צורה פונקציונלית מסוימת של פונקציית הייצור, הנמצאת בשימוש נרחב לייצוג הקשר הטכנולוגי בין כמויות של שתי תשומות או יותר (במיוחד הון ועבודה) לבין כמות התפוקה שניתן לייצר על ידי תשומות אלו.

הפונקציה פותחה ונבדקה מול תצפיות סטטיסטיות על ידי צ'ארלס קוב ופול דאגלס בין השנים 1927 ו-1947. לפי דאגלס, הפונקציה עצמה נוסחה קודם לכן על ידי פיליפ ויקסטיד.

## ניסוח
בצורתה הסטנדרטית ביותר לייצור של מוצר יחיד עם שני גורמים, הפונקציה ניתנת על ידי:

: Y(L,K)=AL^\beta K^\alpha

כאשר:
* *Y* = סך התוצרת (הערך האמיתי של כל הסחורות שיוצרו בשנה או 365.25 ימים)
* *L* = משתנה עבודה (שעות עבודה בשנה או 365.25 ימים)
* *K* = משתנה הון (מדד של כל המכונות, הציוד והמבנים; ערך ההון מחולק במחיר ההון)
* *A* = מקדם פריון כולל
* 0 ו 0 הם גמישות ההון והעבודה של התפוקה, בהתאמה. ערכים אלה הם קבועים שנקבעו על ידי הטכנולוגיה הזמינה.

הון ועבודה הם שני "גורמי הייצור" של פונקציית הייצור של קוב-דאגלס.

## היסטוריה
פול דאגלס הסביר כי הניסוח הראשון של פונקציית הייצור של קוב-דאגלס פותחה בשנת 1927, כאשר חיפש צורה פונקציונלית לקשר בין הערכות שחישב עבור עובדים והון, הוא שוחח עם עמיתו צ'ארלס קוב, שהציע פונקציה בצורה , פונקציה שקנוט ויקסל, פיליפ ויקסטיד וליאון וולרס השתמשו בה בעבר, אם כי דאגלס מכיר רק בוויקסטיד וולרס על תרומתם. זמן קצר לאחר מותו של קנוט ויקסל בשנת 1926, פול דאגלס וצ'ארלס קוב יישמו את פונקציית קוב-דאגלס בעבודתם שעסקה באופן הנושא של תורת היצרנים בפעם הראשונה. באמידת תוצאה זו באמצעות ריבועים פחותים, הוא השיג תוצאה עבור אקספוננט העבודה של 0.75 – שאושרה לאחר מכן על ידי הלשכה הלאומית למחקר כלכלי כ-0.741. עבודה מאוחרת יותר בשנות ה-40 הובילה אותם לאפשר את שינוי האקספוננטים על *K* ו- *L*, וכתוצאה מכך הוכיחו את עצמם כקרובים מאוד למדד משופר של פריון שפותח באותה תקופה.

## גמישות ההון והעבודה
גמישות גורם הייצור של התפוקה היא השינוי באחוזים בתפוקה הנובע משינוי של 1% בגורם ייצור זה, תוך שמירה על קבועים של כל גורמי הייצור האחרים וכן של הפריון הכולל.

בפונקציית הייצור של קוב-דאגלס, גמישות ההון של התפוקה היא \alpha, בעוד שגמישות העבודה של התפוקה היא \beta .
 

## תפוקה שולית
התוצר השולי של ההון הוא MPK=\frac{\partial Y}{\partial K}=\alpha \frac{Y}{K}>0 .

התוצר השולי של העבודה הוא MPL=\frac{\partial Y}{\partial L}=\beta \frac{Y}{L}>0 .

כלומר, הגדלת ההון תמיד מובילה לעלייה בתפוקה, הגדלת העבודה תמיד מובילה לעלייה בתפוקה, והגדלת גורם הפריון הכולל. A מגדיל את התוצר השולי של ההון ואת התוצר השולי של העבודה.

## קישורים חיצוניים

## הערות שוליים

קטגוריה:מיקרו-כלכלה
קטגוריה:ייצור
הורור פאנק

**הורור פאנק** (באנגלית: **Horror punk**) הוא תת-ז'אנר מוזיקלי של פאנק רוק (Punk rock), רוקבילי, דו-וופ, שהופיע לראשונה בסוף שנות ה-1970 בניו ג'רזי שבארצות הברית.

בין המוזיקאים מהז'אנר ניתן למנות את מיספיטס, Mourning Noise , The Undead  ו-Samhain .

## אפיון
יצירות הורור פאנק מכילות אלמנטים של פאנק רוק (Punk rock) וליריקה בנושאים שנפוצים בסרטי אימה, בעיקר בי מובי. מסיבה זו, יצירות הורור פאנק אינן מכילות נושאים פוליטיים, שמופיעיות בפאנק רוק. כמו כן, הז'אנר הושפע רבות מצלילי דו-וופ ורוקבילי.

בראשית ימי הז'אנר רוק גותי, המונח "הורור פאנק" היה מיושם באופן שגוי ליצירות רוק גותי. בעוד ששני הז'אנרים מושפעים מאותם ז'אנרים, ושלפעמים להקות הורור פאנק המוקדמות, כמו מיספיטס, הוגדרו כ-"פרוטו-גותיות", שני הז'אנרים שונים באופן מובהק בהגדרה המודרנית של הז'אנרים. עם זאת, הז'אנר דת' רוק , שהושפע רבות מרוק גותי ופאנק רוק (Punk rock), מכיל חפיפה משמעותית עם הז'אנר הורור פאנק. למרות זאת, לדת' רוק לא הייתה השפעה מרוקבילי ודו-וופ, ובמקום זאת הוא מקדיש יותר על האווירה המוזיקלית. פסיכובילי הוא גם ז'אנר שקשור להורור פאנק, במיוחד במהלך שנות ה-2000. כריס קרובטין ממגזין המוזיקה הבריטי **  כתב כי: "שני [הז'אנרים] נהיו כל כך מקבילים אחד לשני, שיצירת הבחנה הרגישה כמו פיצול שערות". כמו כן, חלק ממוזיקאי הפסיכובילי הושפעו ישירות מהורור פאנק, כמו למשל הלהקה Tiger Army .

## קישורים חיצוניים

## הערות שוליים

קטגוריה:שנות ה-1970 במוזיקה
קטגוריה:סגנונות מוזיקליים
קטיף האפונים

**קטיף האפונים** (בצרפתית: **La Cueillette des Pois**, מוכר גם בשם **The Harvest**) הוא ציור משנת 1887 מאת הצייר האימפרסיוניסטי קאמי פיסארו. היצירה השתייכה לאוספו של סוחר האמנות היהודי סימון באואר, ונבזזה בשנת 1943 בידי משטר וישי. לאחר שהוצגה מחדש בשנת 2017 במוזיאון מרמוטאן מונה בפריז, פתחה משפחת באואר בהליך משפטי בצרפת להשבתה. בית המשפט העליון לערעורים קבע ביולי 2020 כי הציור יוחזר לצאצאי באואר, ובשנת 2021 נמכר בבית המכירות סותבי'ס תמורת 3.3 מיליון אירו.

## תיאור היצירה
הציור מציג סצנה כפרית של נשים העובדות בשדה בעת איסוף אפונים. פיסארו מתאר את הדמויות כשהן כפופות בין שורות הצמחים הירוקים, על רקע נוף רחב שבו נראים שמים בהירים וכתמי צבע המדגישים את תחושת העונה. משיכות המכחול החופשיות יוצרות תחושת תנועה וחיות, והצבעים החמים והקרים משולבים כדי להעניק לצופה מראה טבעי של אור יום. הקומפוזיציה מתמקדת בפעולת העבודה החקלאית ובקשר שבין האדם לסביבתו הכפרית.

היצירה נחשבת לחלק מיצירתו המאוחרת של קאמי פיסארו ומוגדר כציור אימפרסיוניסטי. היצירה, שצוירה בשנת 1887, מתארת סצנה כפרית של קטיף חקלאי ומשקפת את עניינו של פיסארו בנושאים יומיומיים מן הטבע והכפר. מיקומה בתערוכה המונוגרפית במוזיאון מרמוטן בפריז בשנת 2017 הציבה אותה בהקשר רחב של עבודתו האימפרסיוניסטית והדגישה את מקומה בין ציוריו מאותה תקופה

## תולדות היצירה והבעלות
הציור *קטיף האפונים* היה חלק מאוספו של סוחר האמנות היהודי סימון באואר, שנבזז בשנת 1943 בצרפת על ידי משטר וישי, אשר החרים 93 יצירות מאוספו לצורך מכירתן באמצעות סוחר שמונה על ידי ועדת ענייני היהודים. באואר עצמו ניצל מגירוש למחנה דרנסי בזכות שביתת רכבות, אך לאחר שחרורו הצליח להשיב רק חלק קטן מן היצירות, ונפטר ב־1947 מבלי לראות את "קטיף האפונים" שוב. בשנת 1965 איתרה משפחתו רמז למיקומו של הציור, אך ניסיונה למנוע את מכירתו נכשל, והוא נמכר דרך בית המכירות סותבי'ס בלונדון בשנת 1966 ונעלם מעיניהם במשך עשרות שנים. ב־1995 נרכש הציור על ידי זוג אספנים אמריקנים במכירה פומבית של כריסטי'ס בניו יורק תמורת 800,000 דולר. בשנת 2017 נתגלה הציור מחדש כאשר הושאל למוזיאון מרמוטן בפריז לתערוכה רטרוספקטיבית על פיסארו, ובעקבות כך פתחה משפחת באואר בהליך משפטי בצרפת. ביולי 2020 פסק בית המשפט העליון לערעורים בצרפת כי הציור יוחזר למשפחה, בהתאם לצו משנת 1945 הקובע את בטלות כל רכישה של רכוש שנגזל בתקופת המלחמה. בשנת 2021 נמכר הציור מחדש בבית סותבי'ס בסכום של 3.3 מיליון אירו, ובכך הושלמה אחת מתביעות ההשבה הבולטות בתחום האמנות שנבזזה בתקופת השואה.

## הערות שוליים

קטגוריה:ציורי שמן
קטגוריה:ביזת יצירות אמנות בידי הנאצים
קטגוריה:ציורים מהמאה ה-19
קטגוריה:ציורי נוף
קטגוריה:קאמי פיסארו: ציורים
סימון באואר

**סימון באואר** (בצרפתית: **Simon Bauer**; 1862 - 1947) היה סוחר נעליים ואספן אמנות יהודי־צרפתי, שבנה אוסף חשוב של ציורים אימפרסיוניסטיים. במהלך מלחמת העולם השנייה נבזז אוספו על ידי משטר וישי במסגרת החרמות רכוש יהודי בצרפת. באואר נעצר בשנת 1944 ונכלא במחנה דרנסי, אך ניצל מגירוש הודות לשביתת רכבות. לאחר שחרורו ניסה להשיב את ציוריו, אך עד מותו הצליח להחזיר לידיו רק חלק קטן מן האוסף. פרשת ההשבה של הציור *[[קטיף האפונים]]* מאת קמיל פיסארו הפכה לסמל במאבק להחזרת אמנות שנבזזה מיהודים בתקופת השואה.
[250px|ממוזער|שמאל|[קטיף האפונים (בצרפתית: La Cueillette des Pois) הוא ציור משנת 1887 מאת האימפרסיוניסט קמיל פיסארו. היצירה הייתה חלק מאוספו של סימון באואר ונבזזה בצרפת בשנת 1943 בידי משטר וישי. לאחר הליך משפטי ממושך הוחזרה לצאצאי המשפחה ב־2020 ונמכרה בבית סותבי'ס ב־2021 תמורת 3.3 מיליון אירו]]

באואר נולד בשנת 1862. בצעירותו עבד כעובד פשוט בחנות נעליים, ובהדרגה התקדם והקים עסק משלו, שבו צבר הון רב. בגיל 40 מכר את עסקיו ופנה לעיסוק בלימוד עצמי, נסיעות ברחבי העולם ואיסוף יצירות אמנות. הוא נודע כמי שאסף במיוחד ציורים של אמנים אימפרסיוניסטים צרפתים, בהם קמיל פיסארו, קלוד מונה ואחרים.

## ביזת האוסף
בשנת 1943 החרים משטר וישי את אוספו של באואר, שכלל 93 ציורים, והעבירם לסוחר אמנות שמונה על ידי נציבות "ענייני היהודים". שנה לאחר מכן נעצר באואר ונשלח למחנה דרנסי, אך הודות לשביתת רכבות נמנעה גירושו למחנה השמדה. בספטמבר 1944 שוחרר, ומיד לאחר מכן החל לפעול להשבת ציוריו. עד מותו ב־1947 הצליח להשיב רק חלק קטן מן האוסף.

## פרשת "קטיף האפונים"
הציור קטיף האפונים של קמיל פיסארו, שהיה חלק מאוספו, נמכר בשנת 1966 בלונדון לאחר שהמשפחה לא הצליחה למנוע את מכירתו. במשך עשרות שנים נעלמו עקבותיו, עד שצץ מחדש בשנת 2017 בתערוכה במוזיאון מרמוטן בפריז, לשם הושאל על ידי בני הזוג האמריקנים טול שרכשו אותו בבית כריסטי'ס בניו יורק ב־1995. משפחת באואר פתחה בהליך משפטי בצרפת, וביולי 2020 קבע בית המשפט העליון לערעורים כי הציור יוחזר לצאצאיו. בשנת 2021 נמכרה היצירה מחדש בבית סותבי'ס תמורת 3.3 מיליון אירו.

## קישורים חיצוניים

## הערות שוליים

קטגוריה:יהודים צרפתים
קטגוריה:ניצולי השואה: צרפת
קטגוריה:אספני אמנות יהודים
קטגוריה:ביזת יצירות אמנות בידי הנאצים
קטגוריה:צרפתים שנולדו ב-1862
קטגוריה:צרפתים שנפטרו ב-1947
נאופולק

**נאופולק** (באנגלית: **Neofolk**) או **פולק אפוקליפטי** (**Apocalyptic folk**) הוא ז'אנר מוזיקלי שצמח במהלך שנות ה-1980 באנגליה דרך סצנת הפוסט-פאנק והמוזיקה התעשייתית הבריטית. הז'אנר מאופיין דרך כלל בכלי נגינה אקוסטיים, ובאלמנטים מדארק וייב וסגנונות פוסט-אינדסטריאל כמו דארק אמביינט.

בין האמנים מהז'אנר ניתן למנות את Death in June,   ו-Sol Invictus .

## אפיון
נאופולק משלב אלמנטים של מוזיקת פולק מסורתית ועכשווית עם השפעות מפוסט-אינדסטריאל ומוזיקה אוונגרדית בשילוב דארק וייב ודארק אמביינט. כמו כן, יצירות מהז'אנר בדרך כלל משלבות כלי נגינה אקוסטיים. השירה ביצירות אלו עשויה לנוע בין שירה מלודית לבין ספוקן וורד, בשילוב עיבודים המדגישים את האווירה ומצב הרוח של היצירה על פני מבנה היצירה. בנוסף לכך, הליריקה של יצירות מוזיקליות אלו מתעסקות בדרך כלל בנושאי פגאניזם, טבע, היסטוריה ומיתולוגיה אירופאית.

## קישורים חיצוניים

## הערות שוליים

קטגוריה:שנות ה-1980 במוזיקה
קטגוריה:סגנונות מוזיקליים
ערב של יום בהיר (אלבום)

"**ערב של יום בהיר**" הוא אלבום ההופעה הראשון של הזמר והגיטריסט הישראלי אפרים שמיר, אשר יצא לאור בשנת 1995. האלבום נקרא על שם שירם של הצמד אפרים ואסתר שמיר בו היה חבר בעברו.

## רקע
באלבום זה מבצע שמיר שירים מתקופות שונות בחייו, בהם שירים מאת להקת כוורת, הצמד אפרים ואסתר שמיר, משתתפי האלבום "ארץ שמש" וקריירת הסולו שלו.

את האלבום ליווה הסינגל "דגים יענים ושפנים".

## רשימת השמעה
כל השירים נכתבו והולחנו על ידי אפרים שמיר, למעט היכן שצוין אחרת.

## משתתפים
* אפרים שמיר – זמרה, גיטרה, עיבוד, הפקה
* חיים רומנו – גיטרה
* רוני צדיק – תופים
* צור בן זיו – גיטרה בס, קולות רקע
* משה לוי – קלידים, קולות רקע
* שירי צפרי – קולות רקע
* סיניה בועז – קולות רקע

## הערות שוליים

קטגוריה:אלבומי חברת הליקון
קטגוריה:אלבומי רוק ישראליים
כריס וייסמן

**כריסטופר "כריס" וייסמן** (באנגלית: **Christopher "Chris" J. Weissman**) הוא שחיין יהודי-אמריקאי, אלוף המכביה האחת עשרה (1981) במשחה ל-100 מטר חזה.

## ביוגרפיה
וייסמן גדל בווסטפורט, קונטיקט.

### 1983
באוניברסיאדה שנערכה באדמונטון, קנדה ביולי 1983 הוא סיים במקום תשיעי במשחה ל-100 מטר חזה לאחר שניצח את גבר ב' בתוצאה 1:04.94 דקות, התוצאה הרביעית בתחרות.

חודש לאחר מכן, באליפות ארצות הברית שנערכה בכלוביס, קליפורניה ב-6 באוגוסט הוא סיים במקום שביעי במשחה ל-100 מטר חזה בתוצאה של 1:04.40 דקות

### 1984
באליפות ארצות הברית שנערכה בפורט לודרדייל, פלורידה ב-15 באוגוסט 1984 הוא סיים במקום שמיני במשחה ל-200 מטר חזה בתוצאה של 2:23.29 דקות.

### 1987
באליפות ארצות הברית שנערכה בקלוביס בתחילת אוגוסט 1987 הוא סיים במקום שמיני במשחה ל-100 מטר חזה בתוצאה של 1:04.17 דקות  

### 1989
#### אלוף המכביה
בתחרויות השחייה של המכביה האחת עשרה שנערכו ביולי 1989 זכה ב-5 מדליות, 4 זהב ו-1 ארד. מדליות זהב במשחה ל-100 מטר חזה בשיא מכביה חדש של 1:06.68 דקות, לפני רונלד זיס (1:06.85 דקות) ודין פוטרמן (1:07.30 דקות), שלושתם מארצות הברית, במשחה שליחים 4x100 מטר חופשי ביחד עם ג'ק זלצמן, אלן ג'ואל וריק פילדס בשיא מכביה חדש של 3:30.87 דקות, לפני 3:32.56 דקות וקנדה (3:40.70 דקות), במשחה שליחים 4x200 מטר חופשי ביחד עם אנדרו זלצמן, מייקל ספיר וריק פילדס בשיא מכביה חדש של 7:45.28 דקות, לפני ישראל (7:46.31 דקות) וקנדה (8:12.88 דקות) ובמשחה שליחים 4x100 מטר מעורב ביחד עם אריק קאופמן, מייקל ספיר וריק פילדס בשאי מכביה חדש של 3:57.03 דקות, לפני קנדה (4:00.02 דקות) וישראל (4:01.55 דקות). מדליית ארד במשחה ל-200 מטר מעורב אישי בתוצאה של 2:11.63 דקות, אחרי רון קרמן מישראל שקבע שיא ישראלי חדש של 2:09.68 דקות וג'ק זלצמן (2:10.07 דקות).

## קישורים חיצוניים

* כריס וייסמן, באתר *intersportstats* 
* Chris J Weissman *US Masters Swimming* 

קטגוריה:אמריקאים ילידי קונטיקט
קטגוריה:שחייני חזה
קטגוריה:שחיינים יהודים אמריקאים
קטגוריה:אלופי המכביה: שחיינים
קטגוריה:קונטיקט: שחיינים
קטגוריה:אמריקאים שנולדו במאה ה-20
דספורטיבה פרוויאריה

**דספורטיבה פרוויאריה** (בפורטוגזית: **Associação Desportiva Ferroviária Vale do Rio Doce**) הוא מועדון כדורגל ברזילאי. המועדון נוסד בשנת 1963 בעיר קריאסיקה שבמדינת אספיריטו סאנטו. קבוצת הכדורגל שיחקה בעבר בליגת העל הברזילאית.

## היסטוריה
עד לשנת 1963 בעיר קריאסיקה פעלו מספר קבוצות שהוקמו על ידי עובדי חברת ""Companhia Vale do Rio Doce". הנהלת החברה ביקשה לאחד את כולן לקבוצה אחת, וב־17 ביוני 1963 הוקמה "Associação Desportiva Ferroviária Vale do Rio Doce".

בשנת 1965 הקבוצה זכתה לראשונה באליפות מדינת אספיריטו סאנטו. בסך הכול היא זכתה באליפות המדינה 17 פעמים (בפעם האחרונה בשנת 2016).

הקבוצה שיחקה בליגת העל הברזילאית מספר עונות בשנות ה־70 וה־80, כשההישג הבולט ביותר שלה היה העפלה לשלב השני בעונת 1974.

בליגת המשנה הברזילאית שיחקה הקבוצה 15 עונות, והישג השיא שלה היה מקום שלישי בעונות 1994 ו-1998. בשנת 2001 ירדה לליגה השלישית ומאז לא חזרה לליגת המשנה.

בשנת 1997 הופרטה חברת Vale, שייסדה את המועדון, והפסיקה לתמוך בו כלכלית. בהמשך אף דרשה מהקבוצה דמי שימוש באצטדיונה. בשנת 1999 שונה שם המועדון ל-"Desportiva Capixaba", אך החל משנת 2011 חזרה הקבוצה להשתמש בשם המקורי.

במהלך המאה ה־21 שיחקה הקבוצה לסירוגין בליגה השלישית והרביעית, ומאז עונת 2018 היא משתתפת בליגה האזורית בלבד.

ב הקבוצה מעולם לא עברה את השלב הראשון.

## קישורים חיצוניים
* 

* היסטוריה של הקבוצה
* מידע מאתר soccerway
* מידע מאתר footballdatabase

קטגוריה:אספיריטו סאנטו
קטגוריה:קבוצות כדורגל ברזילאיות
קטגוריה:קבוצות כדורגל שהוקמו ב-1905
הענף התיכון של נהר קרוטון

**הענף התיכון של נהר קרוטון** (באנגלית: **Middle Branch Croton River**) הוא יובל של נהר קרוטון במחוזות פטנאם ווסטצ'סטר במדינת ניו יורק. הוא שוכן בתוך אגן הניקוז של נהר קרוטון והוא חלק מאגן הניקוז של מערכת הובלת המים להעיר ניו יורק.

מקור הנהר הוא בריכה טבעית קטנה בצומת הכבישים Horsepound Road וכביש 52 של מדינת ניו יורק , כקילומטר וחצי צפונית לכפר לייק כרמל  בחלק המזרחי והמרכזי של העיר קנט  במחוז פטנאם. עד מהרה מצטרף אליו נחל קטן, ואז היא נשפכת לאגם כרמל המלאכותי. הוא מתנקז מזרחה באמצע האגם, ואז פונה דרומה לאורך כחמישה קילומטרים לפני שהוא נשפך למאגר הענף התיכון בעיר כרמל , ניו יורק. לאחר מכן הוא זורם למאגר מפלי קרוטון, מיד מעל גבול מחוז וסטצ'סטר, שם הוא מתערבב עם חלק מימי הענף המזרחי של נהר קרוטון, הזורם ממאגר דיברטינג, מיד ממזרח למאגר מפלי קרוטון, לכל זרימת הענף המערבי של נהר קרוטון. מים משולבים אלה יוצאים ממאגר מפלי קרוטון לקטע קצר של הענף המערבי בלבד, אשר מצטרף לשאר הענף המזרחי במפגש נהר קרוטון עצמו בקרוטון פולס, כפר קטן בעיירה צפון סיילם, ניו יורק, בצפון מחוז וסטצ'סטר במפגש נהר קרוטון עצמו בקרוטון פולס, כפר בעיירה נורת' סיילם , ניו יורק בצפון מחוז וסטצ'סטר.

## ראו גם
* מערכת הובלת המים לעיר ניו יורק
* הענף המערבי של נהר קרוטון
* הענף המזרחי של נהר קרוטון

## הערות שוליים

קטגוריה:מדינת ניו יורק: נהרות
קטגוריה:הטיית מים
קטגוריה:ארצות הברית: אמות מים
קטגוריה:ניו יורק: גאוגרפיה
קטגוריה:מדינת ניו יורק: גופי מים
קטגוריה:מערכת הובלת המים לעיר ניו יורק
קטגוריה:אגן הניקוז קרוטון
סוף סוף גשם

"**סוף סוף גשם**" הוא אלבום האולפן השני של הזמר והגיטריסט הישראלי אפרים שמיר כאמן סולו, אשר יצא לאור בשנת 1992.

## רקע
לאחר כישלונות האלבומים "חמסין" ו"רוקד לקול הבנות", טס שמיר לארצות הברית, שם עסק בנגינה במועדונים לצד להקות אלמוניות. כעבור כמה שנים, מאס בכך וחזר לישראל. בדומה לפעם הקודמת בה חזר מארצות הברית, בחר לחזור בהדרגה לתעשיית המוזיקה הישראלית – בשנת 1990 הוציא לאור את הסינגל "אנו באנו", ובשנת 1991 הפיק את "נתיב הזמר", מופע המבוסס על שירים פרי עטה של המשוררת הישראלית נתיבה בן-יהודה.

את האלבום הפיק וניהל אמנותית חברו של שמיר ללהקת כוורת, גידי גוב.

את יציאת האלבום לאור ליוו הסינגלים "עלינו ועל אוהלינו", "אתה משגע אותי", "תלמד לסלוח" ו"סוף סוף גשם".

## הוצאה לאור
בשנת 1992 יצא האלבום לאור. בניגוד לקודמו, האלבום לא התבסס כולו על לחנים מאת שמיר. בין שירי האלבום הופיעו "דמעות וחיוכים", שיר שכתבה אסתר שמיר לבנו הקט הדר, אשר נשמע בהקלטה, וגרסת הקלטה חוזרת לשירו "אנו באנו". בנוסף להלחנה, שמיר ניגן רק בשני שירים מתוך האלבום.

האלבום נכשל מסחרית, ומטעמי פרנסה בחר שמיר לנגן בתזמורת החתונות של אודי שפילמן, בה היה חבר בסיסט להקת חמסין אוהד אינגר. התזמורת הקליטה שיר שנכתב על ידי סולן להקת טיפקס קובי אוז, "שיר בין מנות".

## ביקורות
האלבום זכה לביקורות פושרות מאחר שלא חידש דבר, בניגוד לאלבומיו הקודמים של שמיר.

בניגוד ל"רוקד לקול הבנות", אף שיר מתוך אלבום זה לא דורג במצעד שבועי או שנתי.

## רשימת השמעה

## הערות שוליים

קטגוריה:אלבומי חברת הד ארצי
קטגוריה:אלבומי רוק ישראליים
קטגוריה:גידי גוב
קטגוריה:אלבומים בעברית
הענף המערבי של נהר קרוטון

**הענף המערבי של נהר קרוטון** (באנגלית: **West Branch Croton River**) הוא יובל של נהר קרוטון במחוזות פטנאם ווסטצ'סטר במדינת ניו יורק. הוא שוכן בתוך פרשת הניקוז של נהר קרוטון והוא חלק מאגן הניקוז של מערכת אספקת המים של העיר ניו יורק.

מקורות הנהר מתנקזים לאגם סגאמור בחלק הצפון-מערבי של העיירה קנט  במחוז פטנאם. משם, הענף המערבי זורם דרום-מזרחה כקילומטר וחצי לתוך מאגר בוידס קורנר, שם הוא מתחבר למערכת הובלת המים לעיר ניו יורק. מבוידס קורנרס הוא זורם לתוך מאגר הענף המערבי בערים קנט וכרמל , ניו יורק. מאגר הענף המערבי הוכנס לשירות בסוף 1895 כאשר נבנה סכר כרמל, והטביע לחלוטין את הכפר הקולוניאלי קולס מילס . לאחר מכן הוא זורם דרום-מזרחית לתוך מאגר מפלי קרוטון בכרמל, מיד מעל גבול וסטצ'סטר, שם הוא אוסף את מימי הענף התיכון של נהר קרוטון לאחר התערבבוֹ במאגר דיברטינג מיד מצפון. מים משולבים אלה יוצאים ממאגר מפלי קרוטון לקטע קצר של הענף המערבי בלבד, אשר מצטרף לענף המזרחי של נהר קרוטון במפגש נהר קרוטון עצמו בקרוטון פולס, כפר בעיירה נורת' סיילם , ניו יורק בצפון מחוז וסטצ'סטר.

## ראו גם
* מערכת הובלת המים לעיר ניו יורק
* הענף המזרחי של נהר קרוטון
* הענף התיכון של נהר קרוטון
## הערות שוליים

קטגוריה:מדינת ניו יורק: נהרות
קטגוריה:הטיית מים
קטגוריה:ארצות הברית: אמות מים
קטגוריה:ניו יורק: גאוגרפיה
קטגוריה:מדינת ניו יורק: גופי מים
קטגוריה:מערכת הובלת המים לעיר ניו יורק
קטגוריה:אגן הניקוז קרוטון
שחאתה הארון

**שַחַאתֶה הַארוֹן** (או **שחתה הרון**, בערבית: **شحاتة هارون**; 1920 – מרץ 2001) היה יהודי מצרי, עורך דין, סופר ואיש שמאל רדיקלי, שהתנגד לפוליטיקה הציונית ולמדינת ישראל. היה בין היהודים המעטים במצרים שבחרו להישאר במדינה לאחר הקמתה של ישראל, והקדיש את מרצו למאבק רעיוני ופוליטי נגד הפוליטיקה הציונית והכיבוש הישראלי.

## ביוגרפיה
הארון נולד בקהיר למשפחה יהודית מצרית ממוצא סורי. אבותיו היגרו למצרים במאה ה-19. אביו, "ח'וואגה הארון", עבד כאיש מכירות בחנות האופנה והבגדים סיקורל. הוא למד בבית הספר קתולי ומשפטים באוניברסיטת קהיר (אז נקרא אוניברסיטת "פואד הראשון") והוסמך כעורך דין. בצעירותו, הצטרף לתנועה השמאלנית והפך לפעיל בולט במאבק נגד הקולוניאליזם והאימפריאליזם.

במהלך שנות ה-40 וה-50, הארון היה מעורב בפעילות פוליטית אינטנסיבית. הוא היה חבר ב"תנועה הקומוניסטית המצרית" והקים את "הליגה היהודית למאבק נגד הציונות" יחד עם יהודים מצריים נוספים. בשנת 1963, הצטרף ל"الاتحاد الاشتراكي العربي" (הפדרציה הסוציאליסטית הערבית), וב-1976 היה בין המייסדים של "حزب التجمع الوطني التقدمي الوحدوي" (המפלגה הלאומית המאוחדת).

## התנגדות לפוליטיקה הציונית
הארון התנגד נחרצות לציונות ולמדינת ישראל. הוא טען כי הציונות היא "תנועה קולוניאליסטית" שנולדה באירופה והובאה למזרח התיכון על ידי המעצמות הקולוניאליסטיות. בניגוד ליהודים באירופה, שחיו תחת שלטון נוצרי, טוען שחאתה כי יהודי המזרח הערבי חיו בשוויון ובשלווה תחת שלטון האסלאם. הוא ראה את הציונות כגורם מפלג ומזיק לחברה הערבית והיהודית כאחד.

בשנת 1979, בעקבות חתימת הסכמי קמפ דייוויד, התנגד שחאתה להסכם וראה בו "בגידה באינטרסים של מצרים והפלסטינים". הוא אף נעצר בשל התנגדותו להסכם.

## מאבקים פוליטיים ומעצרים
הארון נעצר מספר פעמים במהלך הקריירה הפוליטית שלו. המעצר הראשון היה בשנת 1946, תחת שלטון המלוכה במצרים. בשנת 1975, נעצר בשל מאמר שכתב המביע תמיכתו במעורבות פוליטית רחבה של כל אזרח, ללא קשר לדתו או גזעו. בשנת 1977, נעצר שוב בעקבות "انتفاضة الخبز" (מרד הלחם). בשנת 1979, נעצר בשל התנגדותו להסכמת קמפ דייוויד.

## ספרו "יהודי בקהיר"
בשנת 1987, פרסם הארון את ספרו היחיד, "يهودي في القاهرة" ("יהודי בקהיר"), שבו תיאר את חייו, את המאבק הפוליטי שלו ואת עמדותיו בנושאים שונים. הספר כולל מאמרים, נאומים וראיונות, ומציג את השקפת עולמו השמאלנית והאנטי-ציונית. הוא השתמש בספר כדי להציג את נקודת המבט של יהודי מצרי שלא נכנע ללחצי ההגירה וההשתלבות במדינה הציונית.

## מותו ומורשתו
הארון נפטר במרץ 2001 ממחלת אלצהיימר. הוא הותיר אחריו מורשת של התנגדות אידאולוגית ופוליטית לפוליטיקה הציונית, והיה בין הדמויות הבולטות במאבק השמאלי במצרים.הספר "יהודי בקהיר" נחשב לתיעוד חשוב של חוויות היהודים במצרים ושל המאבק הפוליטי במדינה.

## חיים אישיים
שחאתה הארון הוא סבו של השחקן המצרי כרים קאסם, שאימו מגדה הארון, בתו של שחאתה, היא מנהיגת קהילת יהדות מצרים ההולכת ונעלמת. בתו הבכורה מונה נפטרה בילדותה, כאשר בשנות ה-50 חלתה במחלת דם קשה והיה צורך לשלוח אותה לפריז. שחאתה לא יצא אליה לפריז כיוון שהובהר לו משלטונות מצרים שאם יצא מהמדינה לא יוכל לשוב. שתי בנותיו האחרות לא ידעו על קיומה של מונה עד גיל 15. בהמשך, מאג'דה נישאה לרופא קתולי ממוצא איטלקי, ונאדיה נישאה למצרי מוסלמי. על כך נקרא ביתו של שחאתה "תחנת מצרים" בשל הגיוון הדתי והתרבותי של ביתו.

## קישורים חיצוניים
* 

## הערות שוליים

קטגוריה:בוגרי אוניברסיטת קהיר
קטגוריה:יהודים מצרים
קטגוריה:אנטי-ציונים יהודים
קטגוריה:עורכי דין
קטגוריה:קומוניסטים יהודים
קטגוריה:מצרים שנולדו ב-1920
קטגוריה:מצרים שנפטרו ב-2001
דיוקנה השלישי של ריה מונק

**דיוקנה השלישי של ריה מונק** הוא ציור שמן ופחם על בד מאת הצייר האוסטרי גוסטב קלימט, אשר צויר בשנים 1917–1918. הציור נותר בלתי גמור בשל מותו של האמן בפברואר 1918 ונחשב לאחת מיצירותיו האחרונות. ממדיו של הציור הם 180.7 × 89.9 ס"מ. היצירה מצויה כיום באוסף פרטי, לאחר שהושבה בשנת 2009 ליורשי ארנקה מונק ונמכרה במכירה פומבית של כריסטי'ס בלונדון בשנת 2010.

## תיאור היצירה
הציור מתאר את דמותה של ריה מונק כשהיא ניצבת בתנוחת עמידה מלאה, פונה מעט הצידה אך מבטה מופנה אל הצופה ומלווה בחיוך רגוע. פניה צוירו בקפידה והושלמו במלואם, בעוד שיתר גופה ולבושה נותרו ברישומי פחם מהירים ובכתמי צבע ראשוניים בלבד. סביב הדמות משתרע רקע עשיר ודקורטיבי המורכב מפרחים, דגמים פרחוניים ודוגמאות אוריינטליות המזכירות שטיחים ובדים, המעניקים תחושה של מיזוג בין הדמות ובין הסביבה הציורית. מצבה הבלתי גמור של היצירה חושף את אופן עבודתו המאוחר של קלימט, ששילב קווי מתאר מהירים, עיטורים מדויקים וכתמי צבע ניסיוניים, ויוצר בכך מתח בין האלמנטים הסקיצתיים לבין הפרטים המעובדים.

## פרשנות והשוואות
הציור נתפס כחלק ממחזור הדיוקנאות המאוחרים של גוסטב קלימט, שבהם נטמעת הדמות הנשית בתוך מערך דקורטיבי צפוף של פרחים ודגמים אוריינטליים. תפיסה זו ממשיכה את מגמת ה"דיוקנאות המוזהבים" המוקדמים, אך כאן ניכרת מגמה מודרניסטית שבה הרקע הפנטסטי שווה ערך לדמות עצמה ולעיתים אף משתלט עליה. בדומה לדיוקנאות נשים אחרים מאותה תקופה – בהם דיוקנה השני של אדלה בלוך-באואר, פאולה צוקרקנדל ופרידריקה מריה בר – גם ריה מונק מוצגת כאישה המשולבת במערך צבעוני עשיר, עד שנדמית ל"פרח אנושי". מצבה הבלתי גמור של היצירה מבליט עוד יותר את המתח בין רישומי הפחם הראשוניים לבין פרטי הפנים המעובדים, ומאפשר הצצה ייחודית לתהליך עבודתו של קלימט ולשילוב בין פיגורציה, דקורציה והפשטה.

## תולדות הבעלות
עם מותו של קלימט בשנת 1918 עבר הציור לידי ארנקה מונק, אמה של ריה, אשר שמרה עליו בווילה המשפחתית באד אוסזה. בשנת 1941 נבזז הציור על ידי הגסטפו והועבר לאוספו של הסוחר והאספן וולפגנג גורליט. בשנת 1953 נתרם הציור לגלריה החדשה בעיר לינץ, שהפכה בהמשך למוזיאון לנטוס, ושם הוצג במשך עשרות שנים. ביוני 2009 הושב הציור ליורשי ארנקה מונק במסגרת הליכי השבת רכוש שנבזז בתקופת הנאצים. שנה לאחר מכן, ב־23 ביוני 2010, נמכר הציור בבית המכירות כריסטי'ס בלונדון תמורת 18,801,250 ליש"ט, מעל להערכת המחיר הראשונית.

## קישורים חיצוניים

## הערות שוליים

קטגוריה:גוסטב קלימט
קטגוריה:ציורי שמן
קטגוריה:דיוקנאות נשים
קטגוריה:ציורים מהמאה ה-20
תהיה בנאדם

"**תהיה בנאדם**" הוא סינגל של הזמר הישראלי מ' המסתערב, שיצא לאור ב-25 באוגוסט 2025. השיר פורסם תחילה בסרטון ברשתות החברתיות, שצבר למעלה ממיליון צפיות, ובהמשך יצא כסינגל רשמי. את השיר כתבו מ', ליעם חכמון, אור כהן והצמד של אלירן אליהו ועומרי דהאן, שגם הפיקו אותו מוזיקלית. מילותיו עוסקות במסרים ערכיים וחברתיים, ובמרכזן קריאה להעדפת התנהגות אנושית והוגנת.

הצלחת הסרטון המקדים תרמה לחשיפת השיר לציבור הרחב. "תהיה בנאדם" שולב בהשמעה בתחנות רדיו והופץ בפלטפורמות דיגיטליות. השיר מהווה חלק מהפעילות המוזיקלית של מ' המסתערב בתקופת שירותו הצבאי, במהלכה הוא שומר על זהותו חסויה.

## רקע והפקה
מ' המסתערב, אשר זהותו אינה נחשפת בשל שירותו הצבאי המסווג, החל לעסוק ביצירה מוזיקלית בשנים שקדמו ליציאת השיר. לצד שירותו, הוא הקליט מספר שירים וביצע הופעות פומביות בארץ ומחוצה לה. "תהיה בנאדם" נוצר במסגרת פעילות זו והופץ לראשונה ברשתות החברתיות. כתיבת השיר הייתה פרי שיתוף פעולה בין מ' המסתערב לבין היוצרים ליעם חכמון, אלירן אליהו, עומרי דהאן ואור כהן. על ההפקה המוזיקלית היו אחראים דהאן ואליהו. השיר הוקלט באולפן והופק בעיבוד עכשווי.

השיר מציב במרכזו מסר ערכי פשוט וברור: זהותו, בגדיו, מעמדו או מצבו הכלכלי של אדם אינם העיקר, אלא הדרך שבה הוא מתנהג כלפי סביבתו. החזרה על השורה "קודם תהיה בן אדם" מדגישה את הרעיון כי אנושיות, יושר וחברותיות קודמות לכל הישג חיצוני או חומרי. במילות השיר משולבים תיאורים מחיי היומיום בישראל: ארוחות משותפות, "לחיים" עם חברים, שירות מילואים, לצד אזכורים לעיסוקיו האישיים של המספר, בין נגינה בגיטרה לבין ירי בנשק.

## מיקומי שיא

## הערות שוליים

קטגוריה:שירים בעברית
קטגוריה:שירים שנכתבו על ידי אלירן אליהו
קטגוריה:שירים שהולחנו על ידי אלירן אליהו
קטגוריה:שירים שהופקו על ידי אלירן אליהו
קטגוריה:סינגלים בהוצאת די-מיוזיק
מאגר דיברטינג

**מאגר דַיְבֵרְטִינְג** (באנגלית: **Diverting Reservoir**) הוא מאגר מים במערכת הובלת המים לעיר ניו יורק בעיירה סאות'איסט , ניו יורק, במחוז פטנאם. כחלק מאגן הניקוז של נהר קרוטון, הוא שוכן לאורך הענף התיכון של נהר קרוטון, במרחק של כ-56 ק"מ מניו יורק, ומכיל 3,400,000 מ"ק של מים מתוקים.

בנייתו של סכר בגובה 17 מטרים החוסם את הענף המזרחי של נהר קרוטון, החלה בתחילת המאה ה-20 והושלמה עד 1911. אגן הניקוז של מאגר דיברטינג משתרע על פני 21 קמ"ר מאגן הניקוז של נהר קרוטון; המאגר מחובר למאגר מפלי קרוטון הסמוך באמצעות תעלה וסכר, חלוקה המאפשרת למים לעבור בחופשיות ביניהם. כלומר הוא עשוי להכיל מים מכל שלושת ענפי נהר קרוטון. זרימה נפרדת מהמאגר מתנקזת אל המשך הענף המזרחי, אשר מצטרף לאחר מכן לזרימת הענף המערבי, הנושא בעצמו את זרימת הענף התיכון, ויוצר את נהר קרוטון עצמו.

בינואר 2007, החלה מחלקת הגנת הסביבה של העיר ניו יורק בפרויקט של 74 מיליון דולר לשיפורים במאגר מפלי קרוטון ובמאגר דיברטינג ועוד. השדרוג והשיקום הם חלק ממאמצי העיר לעמוד בתקנות בטיחות הסכרים המדינתיות והפדרליות. העבודה במאגר דיברטינג כוללת שסתומים וצינורות חדשים, יחד עם שיפוץ תעלת השפכים (העודפים) וחלק ממשטחי הבטון על הסכר. התעלה המחברת בין שני המאגרים תרוקַן, תיבדק ותועמק הבנייה בשני האתרים הייתה צפויה להימשך עד 31 בינואר 2010.

## הערות שוליים

קטגוריה:הטיית מים
קטגוריה:ארצות הברית: אמות מים
קטגוריה:ניו יורק: גאוגרפיה
קטגוריה:מדינת ניו יורק: גופי מים
קטגוריה:ארצות הברית: אגמי אגירה מלאכותיים
קטגוריה:אגן הניקוז קרוטון
הענף המזרחי של נהר קרוטון

**הענף המזרחי של נהר קרוטון** (באנגלית: **East Branch Croton River**) הוא יובל של נהר קרוטון במחוזות דאטצ'ס , פטנאם ווסטצ'סטר במדינת ניו יורק. הוא שוכן בתוך אגן הניקוז של נהר קרוטון, והוא חלק ממערכת הובלת המים לעיר ניו יורק.

הנהר נובע בעיירה פאולינג  במחוז דאטצ'ס, זורם מערבה ואז דרומה דרך הכפר פאולינג . הוא חוצה את מחוז פטנאם, שם הוא זורם דרך הביצה הגדולה  בעיירה פטרסון . לאחר מכן הוא זורם דרומה, מערבה ודרום-מערבה דרך העיירה סאות'איסט , עובר דרך מאגר הענף המזרחי, הכפר ברוסטר  ומאגר דיברטינג. לבסוף, הוא חוצה את מחוז וסטצ'סטר, ומתחבר חזרה לעצמו, בכפר קרוטון פולס בצפון סיילם  ויוצר את נהר קרוטון הראשי.

## ראו גם
* מערכת הובלת המים לעיר ניו יורק
* הענף המערבי של נהר קרוטון
* הענף התיכון של נהר קרוטון

## הערות שוליים

קטגוריה:מדינת ניו יורק: נהרות
קטגוריה:הטיית מים
קטגוריה:ארצות הברית: אמות מים
קטגוריה:ניו יורק: גאוגרפיה
קטגוריה:מדינת ניו יורק: גופי מים
קטגוריה:מערכת הובלת המים לעיר ניו יורק
קטגוריה:אגן הניקוז קרוטון
ארנקה מונק

**ארנקה מונק** (לבית פוליצר, 28 בנובמבר 1862 – 26 בנובמבר 1941) הייתה אספנית אמנות וינאית שנרצחה בשואה.
[250px|ממוזער|שמאל|[אבן נגף, לזכרה]]
## ביוגרפיה
נולדה במאקו, שבאימפריה האוסטרו-הונגרית, בשנת 1862, במשפחה יהודית. מונק הייתה בתם של סימון זיגמונד פוליצר ושרלוט פוליצר, ואחותה של סרנה לדרר, הפטרונית המרכזית של קלימט ושל ג'ני שטיינר . היו לה שלוש בנות: לילי מונק, ריה מונק ולולה כריסטינה זאקסל-קראוס.

[250px|ממוזער|ימין|[דיוקנה השלישי של ריה מונק]]
## התאבדותה של ריה מונק
בשנת 1911, בתה ריה שמה קץ לחייה. מונק, שהייתה אספנית אמנות ופטרונית של אמנים, פנתה אל גוסטב קלימט וביקשה ממנו לצייר דיוקן של בתה על ערש דווי. קלימט צייר שלוש גרסאות של הדיוקן, שכל אחת מהן עברה מסלול שונה.

הגרסה הראשונה, "ריה מונק על ערש דווי", זעזעה את מונק עד כדי כך שהיא העבירה אותה לחבר פסל. לאחר המלחמה, יורשיו של אותו פסל מכרו את היצירה, והיא עברה לידיה של הזמרת ברברה סטרייסנד. הגרסה השנייה עברה שינוי בהמשך והפכה לתיאור של רקדנית. הגרסה השלישית, אותה שמרה מונק, היא "דיוקנה השלישי של ריה מונק" – יצירה בלתי גמורה המכונה גם *Frauenbildnis* ("דיוקן של אישה") – שנשמרה לבסוף באוסף של מוזיאון לנטוס. קלימט מת בטרם הספיק להשלים את הציור.

## תקופת הנאצים ומוות בשואה
ארנקה מונק נרצחה בשואה בגלל מוצאה היהודי. הנאצים החרימו את ציורו של קלימט ממונק לאחר שגורשה למחנה ריכוז שם נפטרה בשנת 1941. בשנת 1942, בתה לולה מונק נפטרה במחנה ההשמדה חלמנו.

## תביעה לפיצויים
בשנת 2007, עורך הדין הווינאי אלפרד נול הגיש תביעה להשבת רכוש בשם יורשי משפחת מונק.

## מקור דיוקן ריה מונק השלישי
לאחר מותו של קלימט, ארנקה מונק תלתה את הדיוקן הבלתי גמור של בתה המנוחה בבית הקיץ שלה שעל שפת האגם. בשנת 1941 החרימו הנאצים את רכושה ונכסיה, והיא גורשה למחנה ריכוז בפולין. ב־26 בנובמבר 1941 נספתה ארנקה בשואה. ההדיוקן עבר דרך סוחר האמנות וולפגנג גורליט בדרכו אל מוזיאון לנטוס. ביוני 2009 הושב הדיוקן ליורשיה של ארנקה מונק.

## הערות שוליים

קטגוריה:וינה: אישים
קטגוריה:אספניות אמנות
קטגוריה:אספני אמנות יהודים
קטגוריה:נספים בגטו לודז'
קטגוריה:אוסטרים שנולדו ב-1862
קטגוריה:אוסטרים שנפטרו ב-1941
יאיר פולישוק

**יאיר פולישוק** (נולד ב-23 בדצמבר 1984) הוא זמר בריטון ישראלי.

## ביוגרפיה
יאיר פולישוק נולד בתל אביב. לימודי מוזיקה החל בתיכון מור מטרו-ווסט רעננה. אחרי שירותו הצבאי החל ללמוד שירה וניצוח באקדמיה למוסיקה ולמחול בירושלים, בה למד פיתוח קול אצל מרינה לוויט. את התואר השני השלים במכללת טריניטי למוזיקה בלונדון.

השתתף בסדנת עבודה במרכז למוזיקה ירושלים במשכנות שאננים ובסדנת עבודה "גוף האמן ככלי נגינה" לזמרים צעירים במרכז פליציה בלומנטל למוזיקה.

פולישוק הופיע בקונצרטים ברחבי ישראל ובאירופה, בין השאר כסולן ב"הגדה לפסח" בנוסח קיבוץ יגור מאת יהודה שרת, ברקוויאם מאת פורה וקנטטה 106 מאת באך, כ**'לפורלו** בדון ג'ובאני עם אנסמבל Co. Opera-co, לונדון, **גוליאלמו** בכך עושות כולן, **הרוזן** ו**פיגרו** בנישואי פיגרו, **פרנק** ו**פאלקה** בעטלף, **מוסטפא** בהאיטלקייה באלג'יר באופרה הישראלית
ועוד.

פולישוק הופיע עם תזמורות ומקהלות מן הראשונות במעלה בישראל ובאירופה, בהן הפילהרמונית הישראלית, התזמורת הסימפונית הישראלית ראשון לציון, תזמורת הבארוק ירושלים ואנסמבל זמרי מורן. כן הופיע בפסטיבלי מוזיקה בארץ ובעולם, בהם פסטיבל אופרות הבארוק בבון, הביאנאלה בוונציה, פסטיבל אבו גוש וחג המוזיקה הישראלית ועוד. הוא זמר הבית באופרה הישראלית. בין השאר שר תחת שרביטם של הלמוט רילינג, רוברטו אבאדו, פרדריק שאזלן ואחרים.

במקביל לקריירה כזמר, השלים לימודי תואר ראשון בניצוח אצל מנדי רודן ואבנר בירון, וניצח על דידו ואניאס מאת פרסל בתיאטרון רוזמרי בראנץ' בלונדון.
הוא עבד עם תזמורת סימפונט רעננה ועתה הוא משמש כעוזר מנצח באופרה הישראלית. בשנת 2018 הקים עם חברים מבמת האופרה את "אנסמבל אופרה אורפיאוס", המעלה אופרות בביצוע נאמן למקור ובבימוי מלא. "אורפיאוס" מאת טלמן הייתה הפקתם הראשונה ונחלה הצלחה הן מצד המבקרים והן מצד הקהל.

## פרסים והוקרה
פלישוק זכה במלגת לימודים מטעם מכללת טריני בלונדון, במלגת אלי ליאון לזמרים צעירים, מלגת קרן שרת לשנים 2008–2009 ו-2009–2010, ומלגה מקרן רונן למוזיקאים צעירים בשנת 2007.

## חיים אישיים
פולישוק מתגורר בתל אביב-יפו. נשוי.

## קישורים חיצוניים

## הערות שוליים

קטגוריה:זמרי אופרה ישראלים
קטגוריה:זמרי בריטון
קטגוריה:ישראלים שנולדו ב-1984
קטגוריה:בוגרי תיכון מור מטרו-ווסט רעננה
קטגוריה:בוגרי האקדמיה למוסיקה ולמחול בירושלים
קטגוריה:תל אביב-יפו: אישים
בוקר טוב איראן

"**בוקר טוב איראן**" הוא שיר שנכתב, הולחן ובוצע על ידי הזמר-יוצר הישראלי אביב גפן, אשר יצא לאור בשנת 1997 כסינגל הראשון מתוך אלבום האולפן השישי שלו, "חלולים" שיצא לאור שנה לאחר מכן.

## רקע
את השיר כתב גפן בעת שהתגורר בלונדון עם אשתו דאז אילנה ברקוביץ'. כמו יתר שירי האלבום, גם שיר זה הופק באווירת ניתוק מהמציאות הישראלית והושפע מהמוזיקה הבריטית שהייתה נפוצה באותה תקופה, לרבות סוגת הבריטפופ. מאסיב אטאק, רדיוהד, פלסיבו והסמאשינג פאמפקינס צוינו על ידי גפן כמקורות השראה לכתיבת חומרי האלבום, אשר הושפע מרצח יצחק רבין והידרדרות יחסי מדינת ישראל עם שאר העולם. גפן ידע כי הסאונד האפל של האלבום לא יתאים לקהל הישראלי, אשר מצפה לשמוע ממנו בלדות. לכן נוטה להחשיב אלבום זה ל"כישלון מכוון".

את השיר כתב גפן אודות הסיכון בהתנגדות להפרדת דת ממדינה. השיר מתאר את מדינת ישראל כמדינת הלכה, בדומה לאיראן לאחר המהפכה האיראנית.

## הוצאה לאור
בשנת 1998, לרגל צאת הסינגל לאור, נתלו ברחבי ישראל שלטי חוצות עם הכיתוב "בוקר טוב איראן", אשר יצרו סקרנות רבה בקשר לזהותו של העומד מאחוריהם. לאחר זמן קצר, נחשף כי מדובר במסע פרסום לאלבומו העתידי של גפן.

## ביקורת
השיר מעולם לא דורג במצעדים למיניהם, אך היה ללהיט היחידי מתוך "חלולים" (לצד "סופרסטאר") אשר נותר מזוהה עם גפן גם שנים לאחר כישלון האלבום.

לדעתו של גפן, האלבום היה מעין הקדמה לפרויקטים עתידיים בהם יעסוק, כגון "ממנטו מורי" משנת 2002 והקמת להקת בלאקפילד.

## משתתפים
* אביב גפן – זמרה, גיטרה, גיטרה בס, סינתיסייזר, עיבוד
* משה לוי – מינימוג , קולות רקע, הפקה, עיבוד
* דני מקוב – תופים, תוף מרים
* תזמורת ההזיות – כלי מיתר
* ברי סחרוף – ייעוץ אמנותי
* אודי הרפז – ניצוח

## הערות שוליים

קטגוריה:שירי אביב גפן
קטגוריה:שירים שהופקו על ידי משה לוי
קטגוריה:שירים על איראן
קטגוריה:שירים בעברית
קטגוריה:סינגלים בהוצאת הד ארצי
קטגוריה:שירי רוק בעברית
קטגוריה:שירי רוק ניסיוני
קטגוריה:שירי מחאה
קטגוריה:שירי מחאה בעברית
קטגוריה:שירים ביקורתיים על הדת
קטגוריה:שירים על אלוהים
קטגוריה:שירים שנכתבו על ידי אביב גפן
קטגוריה:שירים שהולחנו על ידי אביב גפן
מאגר ניו קרוטון

ממוזער|150px|אגן הניקוז של קרוטון. סכר ניו קרוטון נמצא בנקודה הכי מערבית של מאגר ניו קרוטון, היכן שגוף המים הגדול עובר לסימון של קו כחול דק. להבחנה בפרטים מומלץ להגדיל.
ממוזער|אגם ניו קרוטון. צילום משנת 1931
ממוזער|מבט על מאגר קרוטון המראה את הסכר המאגר והנהר. צילום משנת 1978
**מאגר ניו קרוטון** (באנגלית: **New Croton Reservoir**) הוא מאגר מים במחוז וסטצ'סטר, ניו יורק, המהווה חלק ממערכת הובלת המים לעיר ניו יורק, השוכן כ-35 ק"מ צפונית לניו יורק. זוהי נקודת איסוף מים מכל המאגרים באגן הניקוז של נהר קרוטון. המאגר הוא נקודת ההתחלה ומקור המים של אמת המים החדשה של הקרוטון, המובילה מים למאגר פארק ג'רום בברונקס לצורך חלוקה לעיר ניו יורק.

## היסטוריה
גידול האוכלוסייה המואץ בעיר, הביא לדרישה הולכת וגוברת של מי שתייה. אם בשנת 1850 – 8 שנים לאחר תחילת הפעלתה של אמת המים העתיקה של הקרוטון, אוכלוסיית העיר מנתה 590,000 תושבים, הרי שבשנת 1880 היא מנתה כבר 1.919 מיליון נפש. נדרשה תוספת מים משמעותית לעיר, ובשנת 1842 נהר קרוטון, יובל של נהר ההדסון, נאגר על ידי סכר קרוטון הישן כדי ליצור את אגם קרוטון. זה היה מקור המים הראשון של העיר ניו יורק מחוץ לגבולותיה. מימיו זרמו באמצעות אמת מים למאגר החלוקה של קרוטון במרכז מנהטן.

אמת מים החדשה של הקרוטון, הגדולה יותר, נפתחה ב-1890, בשאיפה להרחיב את אספקת המים של העיר. מהנדסי ועדת האקוודוקט של העיר תכננו כבר בשנת 1884 סכר בגובה 84 עד 91 מטר, המשתרע על נהר קרוטון ליד פתחו הדרום מזרחי. מאגר האגירה שהתקבל מאגן ניקוז של 41 קמ"ר, הכיל 54 מיליון מ"ק בתפוקה מלאה. סכר זה, הידוע כסכר ניו קרוטון, הושלם בשנת 1906 (לגבי מיקומו המדויק, ראו במפת אגן הניקוז, משמאל, וההסבר בתחתיתהּ). במעלה הזרם נסכרו שני היובלים המערבי והתיכון של הקרוטון (ראו שוב במפת אגן הניקוז), ויצרו את מאגר מפלי קרוטון שהוכנס לשירות בשנת 1911. בסוף שנות ה-90, העיר הפסיקה להשתמש במים ממערכת הקרוטון, מכיוון שהם הפכו יותר ויותר לא ראויים לשתייה. יתרה מזאת, בשנת 1997 הסוכנות להגנת הסביבה האמריקאית (EPA), משרד המשפטים האמריקאי ומדינת ניו יורק, הגישו תביעה נגד העיר ניו יורק בגין הפרת חוק מי שתייה בטוחים, והקוד התברואתי של מדינת ניו יורק. ממשלת העיר הסכימה לשקם את האמה החדשה, ולבנות מפעל סינון. מערכת הסינון מגינה על הציבור מפני מיקרואורגניזמים וגורמי מחלות כמו ג'יארדיה (אנגלית: Giardia)  וקריפטוספורידיום (אנגלית: Cryptussporidium). בשנת 2004, החל פרויקט השיקום של האמה החדשה, ובניית מפעל הסינון קרוטון, בפארק ואן קורטלנד, שהחל לפעול במאי 2015.
לשם עבודות הקמת מתקן הטיהור, הושבתה מערכת הקרוטון והמאגר התרוקן בדצמבר 2008. הוא מולא מחדש והוחזר לשירות בתחילת 2014.

## קישורים חיצוניים

## ביאורים

## הערות שוליים

קטגוריה:הטיית מים
קטגוריה:ארצות הברית: אמות מים
קטגוריה:ניו יורק: גאוגרפיה
קטגוריה:מדינת ניו יורק: גופי מים
קטגוריה:ארצות הברית: אגמי אגירה מלאכותיים
קטגוריה:מערכת הובלת המים לעיר ניו יורק
קטגוריה:אגן הניקוז קרוטון
מאגר הענף המזרחי

**מאגר הענף המזרחי** (באנגלית: **East Branch Reservoir**) הוא מאגר מים במערכת הובלת המים לעיר ניו יורק בעיירה סאות'יסט , ניו יורק, במחוז פטנאם ונוצר על ידי אגירת הענף המזרחי של נהר קרוטון. הוא מהווה חלק מאגן הניקוז של נהר קרוטון, הוכנס לשירות בשנת 1891, והוא שוכן כ-56 ק"מ צפונית לעיר, בפינה הדרום-מזרחית של מחוז פטנאם. מאגר הענף המזרחי משתרע על פני שטח של 2.12 קמ"ר, מגיע לעומק ממוצע של 9.8 מטרים, ומכיל 20 מיליון מ"ק בקיבולת מלאה. הוא מנקז שטח של 190 קמ"ר. מימיו זורמים חזרה לענף המזרחי של נהר קרוטון מדרום לסכר, משם למאגר דיברטינג, ומשם דרך נהר קרוטון למאגר מסקוט ומאגר ניו קרוטון (ראו במפה משמאל), ומשם דרך נהר קרוטון לאמת המים החדשה של הקרוטון. המים זורמים משם למאגר פארק ג'רום בברונקס לחלוקה בעיר.

אחד משני המאגרים הכפולים (מאגר זה ומאגר מפלי קרוטון), מחובר למאגר בוג ברוק דרך מנהרה באורך 542 מטר. כאשר השניים נבנו, שם הפרויקט היה "מאגר כפול I". פרויקט המאגר הכפול השני ("מאגר כפול II") ייצר את מאגרי מפלי קרוטון ודיברטינג.

הכפר סאות'איסט סנטר, הקרוי על שם העיירה סאות'איסט, נחרב והוצף כדי ליצור את מאגר המים. חלקים מהכפר נותרו, כולל דרך סדום, למרגלות סכר סדום, המחזיק את המאגר. בניית המאגר הציפה גם חלק מהכפר מילטאון  בפינה הצפון-מזרחית של סאות'איסט, ליד אזור דפורסט קורנרס של ימינו.

## ביאורים

## הערות שוליים

קטגוריה:הטיית מים
קטגוריה:ארצות הברית: אמות מים
קטגוריה:ניו יורק: גאוגרפיה
קטגוריה:מדינת ניו יורק: גופי מים
קטגוריה:ארצות הברית: אגמי אגירה מלאכותיים
קטגוריה:אגן הניקוז קרוטון
הפיגוע בבית הכנסת במנצ'סטר

**הפיגוע בבית הכנסת במנצ'סטר** אירע בבוקר 2 באוקטובר 2025, במהלך יום הכיפורים. בפיגוע משולב, דרס המחבל הבריטי-סורי ג'יהאד א-שאמי הולכי רגל במכוניתו, ולאחר מכן יצא מהרכב ודקר בסכין מתפללים בבית הכנסת של הקהילה העברית בהיטון פארק במנצ'סטר, אנגליה. שני בני אדם נרצחו. המחבל נורה למוות על ידי המשטרה.

## הפיגוע
בשעה 9:00 בבוקר התאספו יהודים בבית הכנסת לתפילת יום הכיפורים. בשעה תשע וחצי תקף מחבל מוסלמי את המתפללים, ובמשטרה התקבל דיווח שהמחבל דרס הולכי ורגל ודקר מתפללים ומאבטח בסכין.

המחבל היה ג'יהאד א-שאמי, מהגר סורי אסלאמיסט בן 35 שהתאזרח בבריטניה בגיל 16 בשנת 2006. א-שאמי הוא בעל סדרה של הרשעות פליליות, והיה אמור להופיע בבית המשפט בהמשך השנה כשהוא מואשם באונס.

בשעה 9:38 שוטרים שהגיעו לזירה ירו במחבל למוות, וזמן קצר לאחר מכן משטרת מנצ'סטר הכריזה על התקרית כחמורה. פרמדיקים הגיעו בשעה 9:41 וטיפלו בארבעה פצועים. בפיגוע נרצחו שני אזרחים, ושלושה נוספים נפצעו באורח קשה.

בסביבות הצהריים הוזנקה יחידת סילוק פצצות למקום לאחר דיווחים לפיהם החשוד עונד חגורת נפץ. המשטרה הצהירה כי לא יכלה לאשר האם החשוד נהרג עד לסיום החקירה. בשעה 1:23 בצהריים, דווח על פיצוץ מבוקר וחזק.

## תגובות
### במנצ'סטר
נוכחות המשטרה הוגברה בכל בית כנסת באזור מנצ'סטר רבתי מיד לאחר הפיגוע, והאירוע הוכרז רשמית כמתקפת טרור מאוחר יותר באותו היום.

ראש ממשלת בריטניה קיר סטארמר חזר בעקבות הפיגוע מפגישת מנהיגי הקהילה הפוליטית האירופית בקופנהגן כדי לנהל ישיבה של ועדת החירום של משרד הקבינט (COBR), והצהיר שכוחות משטרה נוספים יוצבו לבתי כנסת ברחבי בריטניה עקב הפיגוע. ראש עיריית לונדון סאדיק חאן הודיע שמשטרת המטרופולין תגביר את הסיורים בקהילות יהודיות ובבתי כנסת ברחבי לונדון.

### תגובות בעולם
שגרירות ישראל בלונדון הדגישה את העובדה שהמתקפה התרחשה ביום כיפור, וכינתה את המתקפה "מתועבת ומצערת מאוד".

המלך צ'ארלס השלישי ואשתו המלכה קמילה הביעו הלם ועצב, תיארו את האירוע כ"נורא" והכירו בהשפעתו על "יום כה משמעותי עבור הקהילה היהודית". הם הביעו מחשבות ותפילות לנפגעים ושיבחו את הפעולות המהירות של שירותי החירום.

ויליאם, נסיך ויילס, ואשתו קתרין, נסיכת ויילס, הביעו את תנחומיהם ואמרו: "מחשבותינו עם קורבנות ומשפחות הפיגוע הנורא בבית הכנסת היטון פארק". הם גם ציינו את חשיבות יום הכיפורים והכירו במאמצי כוחות החירום.

ארגון "אמנסטי אינטרנשיונל בריטניה" הביע צער על האירועים, וכינה אותם "מעשה אלימות נוראי שגבה את חייהם של שני אנשים חפים מפשע ופצע רבים נוספים".

## קישורים חיצוניים

* 

## הערות שוליים

מנצ'סטר
קטגוריה:פיגועי דריסה
קטגוריה:פיגועי דקירה
קטגוריה:פיגועי טרור בממלכה המאוחדת
קטגוריה:הממלכה המאוחדת: אנטישמיות
קטגוריה:דפים עם תרגומים שלא נסקרו
קטגוריה:2025 בממלכה המאוחדת
קטגוריה:פעולות טרור ב-2025
קטגוריה:מנצ'סטר